b'\n_START_ARTICLE_\nPaata Burtxuladze\n_START_SECTION_\nVida\n_START_PARAGRAPH_\nBurtxuladze va estudiar amb el mestre Olimpi Txelaixvili a Tbilisi. Ja en els seus temps d\'estudiant va cantar en el Teatre estatal per a \xc3\xb2pera i ballet Sakhari Paliaixvili amb gran \xc3\xa8xit. Va debutar a Tbilisi com a Mefist\xc3\xb2fil l\'any 1975. Gr\xc3\xa0cies al seu talent va obtenir una beca per a continuar la seua educaci\xc3\xb3 a Mil\xc3\xa0 amb Giulietta Simionato i Eduardo M\xc3\xbcller.\n_START_SECTION_\nCarrera i distincions\n_START_PARAGRAPH_\nL\'any 1981 va guanyar el primer premi en el concurs de cant Voci Verdiane a Busseto, It\xc3\xa0lia. El 1982 va obtenir la medalla d\'or i primer premi en el fam\xc3\xb3s Concurs Txaikovski de Moscou. El 1985 va triomfar en el de Luciano Pavarotti a Filad\xc3\xa8lfia, Estats Units d\'Am\xc3\xa8rica. Despr\xc3\xa9s de triomfar en tan importants concursos, va poder comen\xc3\xa7ar una brillant carrera en els principals teatres d\'\xc3\xb2pera d\'Europa i Am\xc3\xa8rica del Nord._NEWLINE_Va tenir un gran \xc3\xa8xit en el seu debut en el Covent Garden com Ramfis en Aida l\'any 1984, junt amb el tenor Luciano Pavarotti com Radam\xc3\xa9s. No menys triomfals van ser les seues primeres aparicions en La Scala de Mil\xc3\xa0 i en la Staatsoper de Viena, amb Luisa Miller de Verdi, de nou junt amb Pavarotti._NEWLINE_La seua primera aparici\xc3\xb3 en el Metropolitan Opera va ser com Basilio l\'any 1989. Herbert von Karajan, que va qualificar-lo de "segon Txaliapin", va portar-lo al Festival de Salzburg, on va actuar diverses vegades. Una altra fita en la seua carrera va ser la interpretaci\xc3\xb3 de Bor\xc3\xads Godunov en la sessi\xc3\xb3 inaugural de la temporada 1990-1991 del Metropolitan.\n_START_SECTION_\nVeu i repertori\n_START_PARAGRAPH_\nBurtxuladze posseeix una de les veus de davall amb un timbre m\xc3\xa9s bell i amb major volum del segle XX, que \xc3\xa9s capa\xc3\xa7 de manejar amb una gran expressivitat. Junt amb l\'estatunidenc Samuel Ramey i el finland\xc3\xa8s Matti Salminen, constitueixen les veus m\xc3\xa9s destacades del registre de baix de les \xc3\xbaltimes d\xc3\xa8cades del segle XX i principis del XXI._NEWLINE_El repertori de Burtxuladze inclou, principalment, els grans papers verdians per a baix com ara el Felip II de Don Carlos; a m\xc3\xa9s, ha treballat el repertori rus: Bor\xc3\xads Godunov, pr\xc3\xadncep Gremin d\'Eugene Onegin, Dosifey en Khovanshchina, el Khan Kontxak d\'El pr\xc3\xadncep \xc3\x8dgor; i, finalment, els m\xc3\xa9s importants papers de baix de l\'escola francesa._NEWLINE_Ha participat en nombroses ocasions en les temporades del Gran Teatre del Liceu de Barcelona_NEWLINE_Tamb\xc3\xa9 ha treballat l\'ampli repertori de can\xc3\xa7ons de diversos compositors russos, g\xc3\xa8nere en el qual \xc3\xa9s reconegut com un gran int\xc3\xa8rpret.'